Apontament cu la storie contemporanie dal Friûl, usgnot a Glemone.
L’Istitût Ladin Furlan “Pre Checo Placerean” e il Comun di Glemone – Sportel sorecomunâl pe lenghe furlane dal Glemonàs, inte suaze de rassegne ‘Puints 2013. Incuintris su lenghe, identitât e autonomie’, a inmanein l’incuintri di presentazion dal libri dedicât a bons. Pietro Londero (Pieri Piçul) ‘Un document pe storie. Pieri Piçul e la mozion dal clericât dal 1967’.
L’apontament al è a tacâ di vot e mieze, li de ex Glesie di S. Michêl, dongje dal Domo.
E somee une serade interessante, stant che a vegnin memoreâts un dai fats e un dai personaçs plui impuartants, almancul par nestri cont, dal secont Nûfcent in Friûl.
Pieri Piçul, par ce che al à fat tant che predi, insegnant, tradutôr e scritôr a pro dal Friûl, al merete calcolât un dai “Grancj” de nestre Patrie.
A viodi, a sintî e a lei ce che al fâs ogni dì chel so omonim che al crôt di jessi ‘Grant’ e fintremai il miôr, si capìs cetante diference che e je tra un Pieri Piçul e un piçul Pieri.
God save Friûl… dai furlans (o miôr, e soredut: di chei ‘padani’)
PS. A proposit… Tal blog o vin scrit tai dîs passâts in cont de Catalogne e de ‘Diada’. Chel argoment, cun cualchi zonte ancjemò che si pee ad in plen a chel di chest post, al ven frontât ancje tal articul saltât fûr vuê sul Quotidiano del Friuli-VG (www.ilquotidianofvg.it/getlatestpdf.php).
O podês leilu chi da pît.
11.09: UNE ZORNADE, TANCJ INOVÂI. DES ‘TWIN TOWERS’ AE ‘DIADA’ FINTREMAI AES CRONACHIS EUROPEANIS
Catalogne “is not padania”. E je Europe
Chê dai 11 di Setembar e je une date che e ufrìs diviers argoments di riflession. Cemût che si sin visâts un pôc ducj cuancj, ancje par vie des tantis manifestazions memorativis, al è stât l’inovâl dai atentâts dal 2001 fats di Al Qaida cuintri dai Stâts Unîts di Americhe e dal mont intîr. In chê dì cuatri scuadris di teroriscj suicidis a vevin dirotât cuatri avions par mandaju a sbati cuintri di obietîfs unevore sensibii, in tiermins simbolics e concrets: il Pentagon, colpît in maniere limitade, la Cjase Blancje, ma in chest câs no vevin rivât a jonzi il bersai, e lis tors zimulis dal World Trade Center, rivant a semenâ muart, terôr e devastazion tal cûr di New York e in direte televisive.
Ai 11 di Setembar al colave ancje l’inovâl dal golpe che tal 1973 al à viert la lungje ditature di Pinochet in Cile. In chest câs, cun dut de ricorince ‘taronde’, chel fat al è stât memoreât une vore di mancul, ancje se lis sôs consecuencis a son stât ancjetant significativis e dolorosis.
Ai 11 di Setembar al è ancje cui che al fâs fieste in memorie di un fat storic: a son i catalans che si visin di cuant che, in chê di, tal 1714, inte suaze de Vuere de sucession spagnole i borbonics a rivarin a ocupâ Barcelone e cun chel a scancelâ lis istituzions catalanis di in chê volte.
Cemût che o vin ricuardât ancje tal nestri blog (https://eurofurlan.wordpress.com) l’inovâl di chê disfate al è ocasion par pandi con braure sei un sens positîf di identitât che une volontât fuarte di autoguvier. Chest aspiet al à marcât soredut lis celebrazions plui resintis de ‘Diada’: chest an sù par jù un milion e sîscent di lôr si son dâts dongje inte ‘Via catalana’, une cjadene umane di passe 400 chilometris a pro de indipendence.
La manifestazion e à vût un impat planetari, sei sul plan politic che par ce che al tocje i media. In chest câs l’argoment al è stât frontât ancje dai media talians. La plui part di lôr lu à fat ‘a talian vie’, pontant la atenzion plui su la maiute cu la ‘estelada’ che a vevin intor i leghiscj in Parlament a Rome che su lis manifestazions catalanis e su lis lôr motivazions. Tant a dî: “Catalogna e Padania pari sono”. E invezit nol è cussì, par resons storichis, culturâls e politichis e i àn tignût a marcâlu ancje chei de Assemble Nacional Catalana, che a àn inmaneât la ‘Via’.
La ANC e à dât fûr un comunicât dulà che e à pandût la sô contrarietât e la sô preocupazion, marcant di cjatâsi de bande opueste rispiet a chel partît talian «di drete estreme, xenofobi e omofobi». Tant a dî: “Catalonia is not Padania”.
E o pensìn che al sedi il câs di tornâ a dî ancje: “Friûl is not Padania”.
Pluitost: Friûl e Catalogne a son Europe. Cun di fat ai 11 di Setembar il Parlament european al à fate buine une gnove risoluzion pe garanzie dai dirits linguistics e pe promozion des lenghis minoritariis e dal lôr ûs e insegnament tes scuelis. Ma i media talians no si son inacuarts di nuie.
EURO FURLAN
eurofurlan@gmail.com
20/09/2013
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk